

VLADA REPUBLIKE HRVATSKE

Zagreb, 9. travnja 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo financija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Verifikacija odgovora na zastupničko pitanje dr. sc. Siniše Hajdaša Dončića, u vezi s provedbom članka 45. Zakona o proračunu |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

  *PRIJEDLOG*

**Klasa:**

**Urbroj:**

**Zagreb,**

 **PREDSJEDNIKU HRVATSKOGA SABORA**

Predmet: Zastupničko pitanje dr. sc. Siniše Hajdaša Dončića, u vezi s provedbom članka 45. Zakona o proračunu - odgovor Vlade

 Zastupnik u Hrvatskome saboru, dr. sc. Siniša Hajdaš Dončić, postavio je, sukladno s člankom 140. Poslovnika Hrvatskoga sabora (Narodne novine, br. 81/13, 113/16, 69/17 i 29/18), zastupničko pitanje u vezi s provedbom članka 45. Zakona o proračunu.

 Na navedeno zastupničko pitanje Vlada Republike Hrvatske, daje sljedeći odgovor:

 Člankom 45. Zakona o proračunu (Narodne novine, br. 87/08, 136/12 i 15/15) propisano je da proračunski korisnici državnog proračuna mogu preuzeti obveze po investicijskim projektima tek po provedenom stručnom vrednovanju i ocijenjenoj opravdanosti i učinkovitosti investicijskog projekta. Međutim, način preuzimanja obveza po investicijskim projektima prati se kroz Upitnik, odnosno Izjavu o fiskalnoj odgovornosti koju proračunski korisnici državnog proračuna dostavljaju nadležnom ministarstvu, a proračunski korisnici jedinica lokalne i područne (regionalne) samouprave nadležnoj jedinici lokalne i područne (regionalne) samouprave (u daljnjem tekstu: JLP(R)S).

 Člankom 45. Zakona o proračunu je propisano i da će Vlada uredbom propisati jedinstveni način ocjene i postupak odobravanja investicijskih projekata, a s obzirom na to da proračunski korisnici državnog proračuna imaju vlastite procedure odobravanja investicijskih projekata koje su različite.

 Uzimajući u obzir kompleksnost i sveobuhvatnost uredbe koja će se primjenjivati na sve investicijske projekte financirane ili sufinancirane sredstvima državnog proračuna i proračuna JLP(R)S-a, Ministarstvo financija je projekt „Uspostava učinkovitog sustava ocjene i odobravanja investicijskih projekata koji se financiraju ili sufinanciraju sredstvima državnog proračuna i proračuna jedinica lokalne i područne (regionalne) samouprave“ prijavilo za financiranje kroz izravnu dodjelu bespovratnih sredstava u okviru Prioritetne osi 4. Dobro upravljanje, Specifičnog cilja 11.i.1 „Povećanje djelotvornosti i kapaciteta u javnoj upravi kroz poboljšanje pružanja usluga i upravljanja ljudskim potencijalima“, Operativnog programa Učinkoviti ljudski potencijali 2014.-2020.

Vlada Republike Hrvatske ističe kako ukupna vrijednost projekta iznosi 3.993.485,60 kuna i u cijelosti se financira iz sredstava Europske unije kroz Operativni program Učinkoviti ljudski potencijali 2014.-2020.

Projekt je u realizaciji i u sklopu njega je već izrađen prijedlog pravnog okvira koji definira jedinstveni format i kriterije za stručno vrednovanje i ocjenu opravdanosti te učinkovitosti investicijskog projekta koji se financira iz državnog proračuna ili proračuna JLP(R)S-a i to ovisno o veličini investicijskog projekta na razini cijele države.

Sukladno navedenom, Prijedlog uredbe o načinu ocjene i postupku odobravanja investicijskih projekata uskoro će biti upućen u postupak donošenja.

Vlada Republike Hrvatske navodi kako će se u sklopu projekta i:

* educirati i službenici Ministarstva financija i svi korisnici državnog proračuna i proračuna JLP(R)S-a koji će biti dužni primjenjivati izrađeni pravni okvir te
* izraditi IT aplikacija za podnošenje investicijskih projekata na odobrenje i izvješća o provedbi odobrenih investicijskih projekta.

 Eventualno potrebna dodatna obrazloženja u vezi s pitanjem zastupnika, dat će dr. sc. Zdravko Marić, potpredsjednik Vlade Republike Hrvatske i ministar financija.

PREDSJEDNIK

mr. sc. Andrej Plenković